**HOTĂRÂRE**

**privind unele măsuri referitoare la arhiva fostei Direcții Generale de Protecție şi Anticorupție**

În temeiul art. 108 din Constituţia României, republicată, și al art.18 alin.(1) din Legea Arhivelor Naţionale nr. 16/1996, cu modificările și completările ulterioare,

**Guvernul României adoptă prezenta hotărâre.**

**ART. 1**

(1) Pentru inventarierea şi predarea către Arhivele Naţionale a arhivei aparținând fostei Direcții Generale de Protecție şi Anticorupție din subordinea Ministerului Justiţiei, în continuare *fosta D.G.P.A*., arhivă aflată în prezent în custodia Administrației Naționale a Penitenciarelor, se înființează Comisia pentru inventarierea şi predarea documentelor din arhiva fostei D.G.P.A., în continuare *Comisia*.

(2) Comisia are următoarele atribuţii principale:

a) inventariază arhiva fostei D.G.P.A.;

b) propune structurii de securitate din cadrul Ministerului Justiţiei clasificarea, declasificarea, trecerea la un alt nivel de clasificare sau de secretizare a documentelor inventariate, respectiv distrugerea acestora, conform dispoziţiilor legale;

c) predă, după declasificare, în baza proceselor-verbale de predare-primire, către Administrația Națională a Penitenciarelor, dosarele de personal ale foștilor angajați ai D.G.P.A. identificate în arhivă;

d) predă, după declasificare, în baza proceselor-verbale de predare-primire, către Arhivele Naţionale documentele cu valoare istorică;

e) predă structurii de securitate a Ministerului Justiției, documentele clasificate și, respectiv, pe cele propuse spre distrugere.

**Art. 2**

(1) Documentele cuprinse în arhiva fostei D.G.P.A. nu pot fi puse, pe perioada desfăşurării activităţii Comisiei, - la dispoziţia niciunei persoane fizice sau juridice în afara celor însărcinate, potrivit legii, să îndeplinească atribuţii cu privire la documentele acestei arhive.

(2) Până la finalizarea inventarierii, documentele cuprinse în arhiva fostei D.G.P.A nu vor fi supuse niciunui proces de copiere - Comisia va putea furniza informaţii din documentele cuprinse în arhiva fostei D.G.P.A., dacă există proceduri judiciare în derulare, la cererea instanţelor judecătoreşti române sau străine.

(3) Persoanele fizice sau juridice care doresc sa consulte documente din arhiva fostei D.G.P.A se vor adresa, după predarea acestora, instituțiilor prevăzute la art. 1 alin. (2) lit. c), d) și e).

**ART. 3**

(1) Comisia este alcătuită din următoarele persoane:

a) doi reprezentanți al Ministerului Justiţiei și doi reprezentanți ai Administraţiei Naţionale a Penitenciarelor, desemnați de către ministrul justiţiei, dintre care cel puțin? unul cu responsabilități în păstrarea actelor sau documentelor în arhivă și unul cu responsabilități în gestionarea informațiilor clasificate;

b) un reprezentant al Consiliului Superior al Magistraturii, desemnat de preşedintele Consiliului;

c) un reprezentant al Înaltei Curți de Casație și Justiție, desemnat de către președintele acesteia;

d) un reprezentant al Parchetului de pe lângă Înalta Curte de Casație și Justiție, desemnat de către procurorul general al acestui parchet.

(2) Instituțiile prevăzute la alin. (1) vor desemna câte un supleant pentru fiecare reprezentant desemnat potrivit prezentei hotărâri.

(3) Membrii Comisiei, precum și supleanții acestora vor prezenta o declaraţie pe proprie răspundere, întocmită potrivit Anexei nr.1 la prezenta hotărâre, precum şi dovada îndeplinirii condițiilor de acces la informaţii clasificate, potrivit legii.

(4) Comisia este convocată la prima sa şedinţă de ministrul justiţiei sau de persoana desemnată de către acesta. Cu ocazia primei şedinţe a Comisiei se alege preşedintele acesteia cu votul majorităţii membrilor Comisiei.

(5) Comisia se consideră legal reunită în prezența majorității membrilor săi.

(6) Deciziile Comisiei se iau cu votul majorității membrilor prezenți.

(7) Activitatea în cadrul Comisiei nu este remunerată.

**ART. 4**

Activitatea Comisiei se desfăşoară cu respectarea prevederilor Legii nr. 182/2002 privind protecţia informaţiilor clasificate, cu modificările şi completările ulterioare, ale Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulație a acestor date, cu modificările şi completările ulterioare, precum şi a celorlalte reglementări în materia prelucrării informaţiilor clasificate şi a datelor cu caracter personal.

**ART. 5**

(1) După inventariere şi în vederea predării arhivei fostei D.G.P.A. către autorităţile prevăzute la art. 1 alin. (2) lit. c), d) și e). Comisia întocmeşte un raport pe care îl înaintează structurii de securitate din cadrul Ministerului Justiției, formulând, după caz, propunerile prevăzute la art.1 alin. (2) lit.b).

(2) Structura de specialitate din cadrul Ministerului Justiţiei, în cel mult 15 de zile de la primirea raportului prevăzut în alineatul (1), dispune măsurile cu privire la clasificarea, declasificarea, trecerea la un alt nivel de clasificare sau de secretizare a documentelor inventariate, respectiv, cu privire la distrugerea acestora potrivit dispoziţiilor legale.

**ART. 6**

După îndeplinirea procedurilor prevăzute la art. 5, Comisia va preda în cel mult 30 de zile documentele din arhiva fostei a D.G.P.A către autorităţile prevăzute la art. 1 alin. (2) lit. c), d) și e). Cu ocazia predării-primirii se încheie un proces-verbal, după modelul prevăzut în Anexa nr.2.

**ART. 7**

(1) Secretariatul Comisiei prevăzute de art. 1 alin. (1) este asigurat de Ministerul Justiţiei şi Administraţia Naţională a Penitenciarelor, prin câte două reprezentanți din cadrul acestor instituții, desemnați prin ordin al ministrului justiţiei. Desemnarea celor 2 reprezentanți ai Administrației Naționale a Penitenciarelor se face prin ordin al ministrului justiţiei la propunerea directorului general al Administrației Naționale a Penitenciarelor.

(2) Administraţia Naţională a Penitenciarelor asigură îndeplinirea atribuţiilor Comisiei prin organizarea accesului în arhivă, potrivit prezentei hotărâri, asigurând, totodată, și custodia acestei arhive.

**ART. 8**

Ministrul justiţiei poate emite ordine în vederea aducerii la îndeplinire a prezentei hotărâri.

**ART. 9**

(1) În termen de 5 zile de la data intrării în vigoare a prezentei hotărâri, conducătorii instituţiilor reprezentate în Comisie vor desemna membrii prevăzuți la art. 3 alin. (1), precum și supleanții prevăzuți de art. 3 alin. (2). În același termen vor fi desemnați şi membrii secretariatului prevăzut la art. 7.

(2) Comisia prevăzută la art. 1 alin. (1) va finaliza activitățile prevăzute de prezenta hotărâre în termen de cel mult 6 luni de la intrarea în vigoare a acesteia. La propunerea motivată a Comisiei, Ministerul Justiţiei poate propune Guvernului, o singură dată, prelungirea, cu cel mult 6 luni, a termenului prevăzut la alin. (2).

**Anexa nr.1**

**Declarație pe proprie răspundere**

Subsemnatul/Subsemnata ...................................................,(numele şi toate prenumele din actul de identitate, precum şi eventualele nume anterioare) cetăţean român, fiul/fiica lui ................................................ (numele şi prenumele tatălui) şi al/a ......................................................................,(numele şi prenumele mamei), născut/născută la .............................................................(ziua, luna, anul), în ..........................................................................., (locul nașterii: localitatea/județul) domiciliat/domiciliată în …………………………………....................................................., (domiciliul din actul de identitate) legitimat/legitimată cu ......................................................, (felul, seria şi numărul actului de identitate) declar prin prezenta, pe propria răspundere, că îmi exprim acordul de a asista, în calitate de membru/supleant al Comisiei, la identificarea şi predarea către instituţiile prevăzute la art. 1 alin. (2) lit. d) şi e) a documentelor cuprinse în arhiva fostei D.G.P.A.

Ataşez prezentei declaraţii dovada îndeplinirii condițiilor de acces la informaţii clasificate, potrivit legii.

............... .................

(Data) (Semnătura)

**ANEXA nr.2**

**PROCES-VERBAL**

**de predare-primire a documentelor,**

**încheiat astăzi ...............**

Subsemnaţii,........................................................................................., reprezentanți ai ......................................................, cu sediul în .................................................,........................................, pe de o parte, şi membrii Comisiei pentru inventarierea şi predarea documentelor din arhiva fostei D.G.P.A., pe de altă parte, am procedat primii la primirea şi cei de-al doilea la predarea documentelor ..............., documente cuprinse în arhiva fostei DGPA, în cantitate de ........... dosare.

Predarea-primirea s-a făcut pe baza inventarului anexat, cuprinzând ....... pagini, conform dispoziţiilor legale.

Alte mențiuni: …………….

|  |  |
| --- | --- |
| Am predat,  (Semnatari, localitate, data) | Am primit,  (Semnatari, localitate, data) |